### NN 17/2024 (12.2.2024.), Odluka Agencije za elektroničke medije klasa: UP/I-614-03/23-02/0011, urbroj: 114-03/04-24-02 od 31. siječnja 2024.

AGENCIJA ZA ELEKTRONIČKE MEDIJE

296

Vijeće za elektroničke medije, u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Mladen Čutura, Katija Kušec, Anita Malenica, Davor Marić i Željko Topić kao članovi Vijeća, na temelju odredbe članka 85. stavka 8. i 9. Zakona o elektroničkim medijima (»Narodne novine«, broj 111/21 i 114/22), članka 23. Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine«, broj 118/22), a temeljem Obavijesti o namjeri davanja koncesije za obavljanje djelatnosti pružanja medijske usluge radija br. 11/23, klasa: UP/I-614-03/23-02/0011, urbroj: 114-06-23-01, (»Narodne novine« broj 148/2023) na 5-24 sjednici održanoj 31. siječnja 2024., donijelo je sljedeću

ODLUKU

I. Poništava se Obavijest o namjeri davanja koncesije za obavljanje djelatnosti pružanja medijske usluge radija br. 11/23, klasa: UP/I-614-03/23-02/0011, urbroj: 114-06-23-01 objavljena u »Narodnim novinama« broj 148 od 13. prosinca 2023. godine.

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 85. ZEM-a, Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija (dalje: Pravilnik), te provedenih pripremnih radnji za davanje koncesija te tehničke podloge koju je utvrdila Hrvatska regulatorna agencija za mrežne djelatnosti, Vijeće za elektroničke medije (dalje: Vijeće) je Odlukom o objavi Obavijesti o namjeri davanja koncesije za obavljanje djelatnosti pružanja medijske usluge radija br. 11/23, klasa: UP/I-614-03/23-02/0011, urbroj: 114-06-23-01 objavljena u »Narodnim novinama« broj 148 od 13. prosinca 2024. godine raspisalo Obavijest o namjeri davanja koncesija za obavljanje djelatnosti pružanja medijskih usluga radija na ukupno dva (2) koncesijska područja.

Na 3-24 sjednici Vijeća, dana 18. siječnja 2024. održano je javno otvaranje ponuda pristiglih temeljem Obavijesti o namjeri davanja koncesije br. 11/23 te je utvrđeno kako su temeljem navedene Obavijesti pristigle sljedeće ponude:

|  |  |  |
| --- | --- | --- |
| Red. broj | Naziv, područje i oznaka  digitalne regije | Ponuditelj |
| 1. | Grad Zagreb (G-ZG2); 98,0 Mhz i 89,1 MHz | Zagrebački radio Plavi 9 d.o.o. |
| 2. | Dio Grada Nova Gradiška (D-NG); 91,0 MHz | Radio Prkos j.d.o.o. |

Vijeće je pristupilo postupku utvrđivanja zadovoljavanja formalnih uvjeta ponuda pristiglih na javni natječaj.

U postupku utvrđivanja formalnih uvjeta utvrđeno je kako ponuda ponuditelja Zagrebački radio Plavi 9 d.o.o., Slavonska avenija 2, Zagreb, OIB: 14057774659 te ponuda ponuditelja Radio Prkos j.d.o.o., Marije Jurić Zagorke 11, Nova Gradiška, OIB: 46227509350 ne udovoljavaju formalnim uvjetima sukladno Obavijesti o namjeri davanja koncesije za obavljanje djelatnosti pružanja medijske usluge radija br. 11/23 od 7. prosinca 2023. te pripadajućoj Dokumentaciji za nadmetanje.

Pregledom ponude ponuditelja Zagrebački radio Plavi 9 d.o.o. utvrđeno je kako ponuda ne udovoljava formalnim uvjetima u dijelu koji se odnosi na programsku osnovu zbog toga što je pregledom dokumentacije utvrđeno kako je ponuditelj napravio dva zabavna bloka 2x dnevno po 4 sata, 5 dana u tjednu, čime mu zabavni program čini 2930 minuta od ukupnog programa. U tom vremenu emitiraju se i postojeće emisije iz drugih kategorija, a nakladnik je u vlastitu proizvodnju uključio cjelokupno trajanje ta dva zabavna bloka a da nije isključio postojeće emisije iz drugih kategorija i audio komercijalnu komunikaciju. Sukladno navedenom prijavljenom programu dolazi se do udjela od 52,37 % vlastite proizvodnje što nije moguće. Isto se odnosi i na dio programa koji se emitira vikendom s blokom od 4 sata. Dodatno na navedeno, ponuditelj nije priložio tablicu s udjelom lokalnih vijesti i obavijesti s područja koncesije, s obzirom na to da je to jedan od četiri najbitnija faktora tijekom analize programa.

Pregledom ponude ponuditelja Radio Prkos j.d.o.o. utvrđeno je kako ponuda ne udovoljava formalnim uvjetima u dijelu koji se odnosi na dokaz o osiguranju početnih financijskih uvjeta, odnosno ponuditelj nije dostavio dokaz o osiguranju početnih financijskih uvjeta, a stanje sredstava na žiro računu ponuditelja nije dovoljno za podmirenje ukupnih troškova tromjesečnog poslovanja sukladno poslovnom planu pružatelja medijske usluge, a kako je to propisano u 4.4. Poglavlje 4. Financijski uvjeti Dokumentacije za nadmetanje. Isto tako, utvrđeno je kako ponuditelj nije dostavio dokument Istraživanje tržišta na koncesijskom području za medijsku uslugu radija/televizije, a što je propisano u 4.8. Poglavlje 8 Dokumentacije za nadmetanje.

Utvrđeno je kako ponude ponuditelja Zagrebački radio Plavi 9 d.o.o. te Radio Prkos j.d.o.o. nisu udovoljile formalnim uvjetima sukladno Obavijesti o namjeri davanja koncesije za obavljanje djelatnosti pružanja medijske usluge radija br. 11/23 od 7. prosinca 2023. te pripadajućoj Dokumentaciji za nadmetanje.

Slijedom navedenog, Vijeće za elektroničke medije odlučilo je kao u izreci ove odluke te temeljem odredbe članka 23. Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija donijelo odluku o poništenju odluke o objavi Obavijesti o namjeri davanja koncesije za obavljanje djelatnosti pružanja medijske usluge radija br. 11/23.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-614-03/23-02/0011

Urbroj: 114-03/04-24-02

Zagreb, 31. siječnja 2024.

VIJEĆE ZA ELEKTRONIČKE MEDIJE

Predsjednik
 Vijeća za elektroničke medije
 Josip Popovac, v. r.